Дэрэжэгъуэ къыдэзытахэр
«Спартак-Налшык» (Налшык) — «Ангушт» (Нэзрэн) — 3:1 (0:0). Налшык. «Спартак» стадион. Гъатхэпэм и 24-м. ЦIыху 500 еплъащ.
Судьяхэр Иванников (Ставрополь), Талаев (Грознэ), Тиракьянц (Дон Iус Ростов).
«Спартак-Налшык: Щоджэн, Лелюкаев, Тебэрды, Ольмезов, Абазэ, Мэшыкъуэ (КIэдыкъуей, 90), Михайлов (Дэхъу, 78), Шаваев, Каркаев, Бацэ (Газаев, 73), Машэжь (Къурмэн, 90).
«Ангушт»: Хамхоев, Балаев, Газдиев, Абубакаров, Муслуев, Нурахмедов (Ахильгов Аб., 89), Ахильгов Ал., Далиев, Парчиев (Албогачиев, 89), Алиев (Дзейтов, 69), Усманов (Пугиев, 69).
Топхэр дагъэкIащ: Каркаевым, 53-пенальтикIэ (1:0). Бацэм, 61 (2:0). Мэшыкъуэм, 83 (3:0). Дзейтовым, 90+3-пенальтикIэ (3:1).
Дагъуэ къыхуащIащ Далиевымрэ Муслуевымрэ.
86-нэ дакъикъэм Аба-зэм пенальти худэгъэкIакъым.
Урысей Федерацэм футболымкIэ и етIуанэ дивизионым и «Ипщэ» гупым щекIуэкI зэхьэзэхуэм и тIощIрэ ещанэ джэгугъуэм ипкъ иткIэ «Спартак-Налшыкым» и футболистхэм кърагъэблэгъат Нэзрэн и «Ангушт»-р. Иужь илъэсхэм а командитIым я зэпыщIэныгъэхэр быдэу щытащ икIи зы республикэм щыщ щIалэхэм адрейм и щIыхьыр яхъумэу къекIуэкIащ. Пэжщ, иджы командитIми езыхэм я гъэсэнхэр тегъэщIапIэ ящIащ икIи ар гъуэгу пэжщ.
2017 — 2018 гъэхэм екIуэкI зэхьэзэхуэм щыщIадзэ-жынум зыщыхуагъэхьэ- зыр щIымахуэ лъэхъэнэм «Спартак-Налшкымрэ» «Ангушт»-мрэ зэныбжьэгъугъэ зэIущIищ ирагъэкIуэкIати, япэм ди щIалэ-хэр бжыгъэшхуэкIэ я хьэрхуэрэгъухэм ефIэкIащ, адрей тIум щызэрытегъэкIуакъым. Официальнэ зэпеуэхэми налшыкдэсхэр хэпщIыкIыу щынэхъыфIщ. ЖыпIэну ирикъунщ иужь джэгугъуипщIым ящыщу ди щIалэхэр блым зэрыщытекIуар. Абы щыгъуэми «Ангушт»-р налшыкдэсхэм зэ закъуэ ефIэкIауэ аращ икIи ар къыщыхъуар 2014 гъэм и шыщхьэуIу мазэращ. Аращи, командэхэр фIыуэ зэроцIыху икIи аращ щэбэт кIуам зилъэфыхь лей хэмылъу Iуэхум яужь щIихьар.
Иужь джэгугъуихым зыми къыхимыгъэщIэфа «Спартак-Налшыкым» ебгъэрыкIуэныгъэ лъэщхэмкIэ къыщIидзащ. ЕтIуанэ дакъикъэр екIуэкIыу арат Каркаев Алим сэмэгумкIэ топыр Iэзэу къыщыхитам, арщхьэкIэ абы зыри лъэIэсакъым. КъыкIэлъыкIуэу Iэмал гъуэзэджэхэр яIащ Ольмезовми, Абазэми, Бацэми. Бжыгъэр къызэIуахыным а псоми зы мащIэ дыдэщ яхуримыкъужар.
Зыкъом щIауэ зытекIуэфа щымыIэ «Ангушт»-ри и Iуэхухэр иригъэфIэкIуэжыну щIэхъуэпсырт. 23-нэ дакъикъэм ар абыхэм къайхъулIэ пэтащ. Ди насыпти, Усмановыр зэуа топыр ди гъуэм и пкъом техуащ.
Загъэпсэхуу къихьэжа иужькIэщ нэхъ хьэлэмэт дыдэхэр къыщыхъуар. Командэхэр зэхэту пенальтищ еуащ, топиплI дагъэкIащ. УвыIэгъуэ зимыIэж уэлбанэ щIыIэм имыгъэдзыхэу а махуэм стадионым къекIуэлIахэм а псоми дэрэжэгъуэ ин къызэрыратам шэч хэлъкъым. Абы щыгъуэми, «Спартак-Наклшыкым» и хьэрхуэрэгъухэм яхудигъэкIа топищми Мэшыкъуэ Хьэчим и фIыгъэ хэлъщ. ЯпэщIыкIэ, 53-нэ дакъикъэм, ар хьэщIэхэм я гъуэм пэмыжыжьэу щраудри, метр пщыкIузым и деж щыту Каркаевым бжыгъэр къызэIуихащ. Куэд дэмыкIыу Мэшыкъуэм штрафнойр апхуэдизу Iэзэу игъэзэщIати, Бацэ Къантемыр дахэ дыдэу щхьэкIэ хьэщIэхэм я гъуэр хигъэщIащ. Иужьым езы Хьэчим бжыгъэшхуэр щIигъэбыдэжащ.
Нэхъыбэжри къыхэжаныкIыфыну щытащ «Спартак-Налшыкым» и футболистхэр. Къапщтэмэ, 86-нэ дакъикъэм Абазэ Астемыр «Ангушт»-м и гъуэр щыхигъащIэм ираудащ. Пенальти! Ар къэзылэжьам игъэзэщIэну хуит ящIащ. Ди жагъуэ зэрыхъущи, Астемыр топыр дигъэкIыфакъым.
Джэгум къыщIагъуа зэманращ нэзрэндэсхэм я насып къыщикIар. «Ангушт»-м и гъуащхьауэхэм ящыщ зыр Шаваевым ириудри, пенальтикIэ топ къытхудагъэкIащ. Псалъэм къыдэкIуэу къыхэдгъэщынщи, нэгъабэ шыщхьэуIум и 27 лъандэрэ Налшык къэкIуа я хьэрхуэрэгъухэм ди командэм и гъуэр зэи къыхагъэщIэфатэкъым.
«Спартак-Налшыкым» и джэгукIэфIым дэрэжэгъуэ ин къаритауэ топджэгум еплъахэр зэбгрыкIыжащ. Гуапэщ абыхэм я бжыгъэм кIуэ пэтми зэрыхэхъуэр. Мы гъэм ирагъэкIуэкIа джэгугъуищми зэрыщытекIуам и фIыгъэкIэ ди щIалэхэр ебгъуанэ увыпIэм икIри еплIанэм нэс дэкIуэтеящ. Ар ехъулIэныгъэшхуэщ икIи дызыщымыгугъащ.
АдэкIэ щыгъуазэ фыхуэтщIынщ Урысей Федерацэм футболымкIэ и етIуанэ дивизионым и «Ипщэ» гупым иужьу щызэхэта джэгугъуэм кърикIуа бжыгъэхэм. Мис ахэр: «Анжи-2» (Мэхъэчкъалэ) — «Динамо-Ставрополь» (Ставрополь) — 1:3, «IэфIыпс» (IэфIыпс) — «Кубань-2» (Краснодар) — 8:1,«Черноморец» (Новороссийск) — «Армавир» (Армавир) — 1:2, «Мэшыкъуэ-КМВ» (Псыхуабэ) — «Чайка» (Песчанокопское) — 2:2, «Дружба» (Мейкъуапэ) — «Биолог-Новокубанск» (Прогресс) — 1:0, «Краснодар-2» (Краснодар) — «Легион Динамо» (Мэхъэчкъалэ) — 0:0, СКА (Дон Iус Ростов) — «Спартак-Владикавказ» (Владикавказ) — 1:0.
КъыкIэлъыкIуэ джэгугъуэри ди щIалэхэм я стадионым щрагъэкIуэкIынущ. Гъатхэпэм и 31-м абыхэм Налшык къыщрагъэблэгъэнущ ди лъахэгъу ДыщэкI Хьэзрэт зи тренер нэхъыщхьэ Новороссийск и «Черноморец» командэр.
Жыласэ Заурбэч.
